সেই জ্যাকেট তিনি পরেছিলেন ১৯৮১-র ব্লকবাস্টার ছবি ‘সিলসিলা’-য়। সুতরাং সেই জ্যাকেটও সুপারস্টার। মেগাস্টার অমিতাভ বচ্চন সেই ‘বিখ্যাত’ জ্যাকেটটিকে দান করলেন দরিদ্র মানুষের উদ্দেশে। তাঁর বেশ কিছু পরিধেয় অমিতাভ দান করেছেন ‘ক্লোদস বক্স ফাউন্ডেশন’ নামক এক স্বেচ্ছাসেবী সংস্থাকে। এই সংস্থার কাজ দরিদ্র মানুষের কাছে বস্ত্র পৌঁছে দেওয়া। টুইটারে বিগ-বি জানিয়েছেন সংশ্লিষ্ট জ্যাকেটটির কথা। আসন্ন শীতে বস্ত্রহীনদের কাছে শীতবস্ত্র পাঠানোর ক্ষেত্রে প্রতীক হয়ে থাকবে এই ‘দান’।
অন্য দিকে শাবানা আজমির স্বেচ্ছাসেবী সংস্থা ‘মিজওয়ান ওয়েলফেয়ার সোসাইটি’-আয়োজিত এক ফ্যাশন শো-এ র‌্যাম্প-ওয়াক করলেন বিগ-বি। তাঁকে সঙ্গ দিলেন কন্যা শ্বেতা বচ্চন নন্দা। উত্তর প্রদেশের মিজওয়ান গ্রামের মহিলা এম্ব্রয়ডারি শিল্পীদের কল্যাণার্থে কাজ করে এই এনজিও। শাবানার বাবা কবি ও গীতিকার কাইফি আজমি ছিলেন এই গ্রামেরই মানুষ। অমিতাভ এই ইভেন্টকে ‘‘র‌্যাম্পের চাইতে অনেক বড়’’ বলে উল্লেখ করেছেন তাঁর ব্লগে।